കോടികള് ചെലവഴിക്കുമ്ബോഴും പട്ടിക വര്ഗ കോളനികളില് അശാന്തി പടരുന്നു മുഖ്യധാരയിലേക്ക് കൈപിടിച്ചു കൊണ്ടുവരേണ്ട അധികാരികള് കണ്ണടയ്ക്കുന്നു ഒരു വര്ഷത്തിനിടെ രണ്ട് കൊലപാതകങ്ങള് സുധീഷ് പുങ്ങംചാല് വെള്ളരിക്കുണ്ട്: www.kasargodvartha.com 12.08.2021 മലയോരത്തെ പട്ടിക വര്ഗ കോളനികളില് അശാന്തി പടരുന്നു. മദ്യപാനവും അതിന്മേലുള്ള അക്രമവും കോളനികളില് വര്ധിക്കുകയും അത് കൊലപാതകത്തില്വരെ എത്തുകയും ചെയ്യുമ്ബോള് ഇത് തടയാനോ അവരെ മുഖ്യധാരയിലേക്ക് കൈപിടിച്ചു കൊണ്ടുവരാനോ ആരുമില്ല.വെള്ളരിക്കുണ്ട് പൊലീസ് സ്റ്റേഷന് പരിധിയില് മാത്രം ഒരു വര്ഷത്തിനിടെ നടന്നത് രണ്ട് കൊലപാതകങ്ങളാണ്. വെള്ളരിക്കുണ്ട് താലൂക്കിലെ ബളാല്, കിനാനൂര് കരിന്തളം, വെസ്റ്റ് എളേരി, ഈസ്റ്റ് എളേരി പഞ്ചായത്തുകളിലെ പട്ടിക വര്ഗ കോളനികളെ ലക്ഷ്യമാക്കി വ്യാജമദ്യ നിര്മാണവും വിതരണവും നടന്നു വരികയാണെന്ന് കോളനി നിവാസികള് പരാതിപെടാന് തുടങ്ങിയിട്ട് വര്ഷങ്ങളായി. വാസയോഗ്യമായ വീട്, വൈദ്യുതി, കുടിവെള്ളം, വിദ്യാര്ഥികളുടെ പഠന സൗകര്യം, ചികിത്സ, തൊഴില് തുടങ്ങി ഇവര് നേരിടുന്ന പ്രശ്നങ്ങളൊന്നും ശാശ്വതമായി പരിഹരിക്കാന് ഭരണാധികാരികള്ക്ക് കഴിഞ്ഞിട്ടില്ല.പഠിക്കാന് മിടുക്കരായ ഒരു പാട് വിദ്യാര്ഥികള് പഠന സൗകര്യത്തിന് സംവിധാനമില്ലാതെ കഷ്ടതയിലാണ്.കൊലപാതകം ഉള്പെടെ ഉള്ള കുറ്റകൃത്യങ്ങളും പതിവാകുന്നതിന് പ്രധാന കാരണം മദ്യപാനം തന്നെയാണ്. കഴിഞ്ഞ ദിവസം വെള്ളരിക്കുണ്ട് പൊലീസ് സ്റ്റേഷന് പരിധിയിലെ പാത്തിക്കര കോളനിയില് നടന്ന കൊലപതാകത്തിനും ഒരു കാരണം മദ്യപാനം തന്നെയാണ്.പാത്തിക്കര കോളനിയിലെ കുട്ട്യാട്ട് വീട്ടില് രവിയെ ഇതേ കോളനിയിലെ രാമകൃഷ്ണന് വിറക് കൊണ്ട് തലയ്ക്ക് അടിച്ചാണ് കൊലപ്പെടുത്തിയത്. രണ്ടു പേരും സ്ഥിരമായി ഒന്നിച്ചിരുന്നാണ് മദ്യപിക്കാറുള്ളതെന്ന് പ്രദേശവാസികള് പറയുന്നു.ചില സ്ത്രീകള് ഉള്പെടെ ഇവിടെ അവരുടെ ഭര്ത്താക്കന്മാര്ക്കൊപ്പം മദ്യപിക്കുകയും കുഴപ്പങ്ങള് സൃഷ്ടിക്കുകയും ചെയ്യുന്നുവെന്നും പറയുന്നു. ഒരുവര്ഷം മുന്പ് പരപ്പ പട്ട്ളം പട്ടികവര്ഗ കോളനിയില് ഒരുമിച്ചിരുന്ന് മദ്യപിച്ചവര് നിസാര കാര്യത്തിന്റെ പേരില് ഒരാളെ വെട്ടി കൊലപ്പെടുത്തിയിരുന്നു.ഒരുമിച്ചിരുന്ന് മദ്യപിച്ച സ്ഥലത്ത് നിന്നും വെട്ടേറ്റയാള് കവുങ്ങിന് ചോട്ടില് മരിച്ചു കിടക്കുന്നത് അടുത്ത ദിവസം രാവിലെയാണ് അയല് വാസികള് കാണുന്നത്. ഈ കേസിലെ പ്രതി ഇപ്പോഴും ജയിലില് കഴിയുകയാണ്. പട്ടികവര്ഗ കോളനിയിലെ മിക്കവീടുകളെയും വ്യാജ മദ്യ നിര്മാണ കേന്ദ്രമാക്കാന് ചിലര് സഹായിക്കുകയാണ്. ഇതിനെതിരെ യാതൊരു വിധ നടപടികളും അധികൃതരുടെ ഭാഗത്ത് നിന്നും ഉണ്ടാകുന്നില്ല. ആവശ്യമായ ബോധവല്ക്കരണം പോലും നടത്തുവാന് പട്ടികജാതി പ്രമോടര്മാരോ വകുപ്പ് ഉദ്യോഗസ്ഥരോ തയ്യാറാകുന്നുമില്ല എന്ന ആക്ഷേപവും ശക്തമാണ്.മദ്യലഹരിയില് പ്രായപൂര്ത്തിയാവാത്ത പെണ്കുട്ടികള് ശാരീരിക പീഡനത്തിന് ഇരയാവുന്ന കേസുകളും റിപോര്ട് ചെയ്യപ്പെടുന്നുണ്ട്. എസ്എംഎസില് ഇത്തരം കേസുകള് കൂടി വരികയാണ്.പല കോളനികളിലും ഇപ്പോഴും അടിസ്ഥാന സൗകര്യങ്ങള് പോലുമില്ല. ഇവര്ക്ക് മാത്രമായുള്ള പട്ടികജാതി പട്ടിക വര്ഗ വകുപ്പ് ഉദ്യോഗസ്ഥര് ഇവിടേക്ക് തിരിഞ്ഞു നോക്കാത്ത അവസ്ഥയാണ്.ജില്ലാ പൊലീസ് മേധാവി വല്ലപ്പോഴും നടത്തുന്ന പരാതി പരിഹാര അദാലത്തുകള് പോലും വഴിപാടായി മാറുകയാണ്.